ברזיל: הצעת חוק חדשה תאסור על הדלפה ופרסום של מידע חסוי על חקירות או משפטים פליליים
הצעת חוק חדשה מקודמת בימים אלה בבית-הנבחרים של ברזיל, ולפיה הדלפה ופרסום של מידע חסוי על חקירות או משפטים פליליים ייחשבו בלתי חוקיים, כך מדווח העיתון הברזילאי "O Globo". הצעת החוק קובעת כי עיתונאים שיפרסמו מידע חסוי על חקירות ומשפטים פליליים ייאלצו לשלם קנס, או לחלופין יישפטו לתקופת מאסר של שנתיים עד ארבע שנים. על-פי מאוריצו קוינטאלה לאסה, ראש הוועדה שדנה בהצעה, החוק החדש נועד לסכל את "מערכת היחסים המסוכנת" שבין התקשורת לרשויות. בתגובה אמר ראש אגודת העיתונאים הברזילאית, אופיר קאוואלקאנטה, שהצעת החוק החדשה תאפשר החלת צנזורה שאינה עולה בקנה אחד עם ערכי החוקה הברזילאית. "בית-המשפט העליון קבע בפסיקות קודמות שהזכות לחופש הביטוי עולה על הזכות לפרטיות", אמר לעיתון. הצעת החוק החדשה מגיעה על רקע דירוגה של ברזיל במקום ה-12 ב"דו"ח החסינות" השנתי של הוועדה להגנת עיתונאים, המציג את רשימת 13 המדינות "שבהן עיתונאים נרצחים והרוצחים מסתובבים חופשיים".